[pic] | EUROOPA KOMISJON |

Brüssel 17.12.2010

KOM(2010) 751 lõplik

Ettepanek:

NÕUKOGU MÄÄRUS,

millega tunnistatakse kehtetuks määrus (EMÜ) nr 3448/80 1979. aasta ühinemisakti artikli 43 rakendamise kohta seoses määrustega (EMÜ) nr 3033/80 ja (EMÜ) nr 3035/80 hõlmatud kaupade suhtes kohaldatava kaubandussüsteemiga

SELETUSKIRI

Paljude viimastel aastakümnetel vastuvõetud õigusaktide mõju on ammendunud, kuid need on jäänud jõusse. Aktid on vananenud oma ajutise iseloomu tõttu või nende sisu on üle võetud hilisemate aktidega. Mitu uute liikmesriikide ühinemisega seotud meedet on pärast nende riikide ühinemist vananenud. Euroopa Parlament, nõukogu ja komisjon leppisid paremat õigusloomet käsitlevas institutsioonidevahelises kokkuleppes kokku, et liidu õigust tuleb ajakohastada ja õigusaktide arvu vähendada, tunnistades kehtetuks õigusaktid, mida enam ei kohaldata[1]. Aktid, mis ei ole enam asjakohased, tuleks liidu õigustikust välja jätta, et parandada liidu õiguse läbipaistvust ja õiguskindlust.

Komisjon on võtnud mitmeid meetmeid, et vananenud õigusakte õigustikust eemaldada, peamiselt kuulutades asjaomased komisjoni õigusaktid vananenuks. Viimati kuulutas komisjon vananenuks ligikaudu 250 põllumajanduse valdkonna õigusakti; veel mõned põllumajanduse valdkonna õigusaktid ja ligikaudu 60 põllumajandustoodetega kauplemise valdkonna õigusakti kuulutatakse vananenuks lähitulevikus[2].

Komisjon on kindlaks teinud nõukogu põllumajandustoodetega kauplemise valdkonna õigusakti, mis põhineb 1979. aasta ühinemisakti artiklil 43, millel ei ole enam praktilist mõju, aga mis on ametlikult ikka veel jõus. Nõukogu vastuvõetud õigusaktide vananenuks tunnistamine ei ole komisjoni pädevuses. Õiguskindluse huvides soovitab komisjon, et nõukogu tunnistaks käesolevas ettepanekus nimetatud õigusakti kehtetuks.

Käesolevas ettepanekus soovitatakse kehtetuks tunnistada nõukogu määrus (EMÜ) nr 3448/1980 1979. aasta ühinemisakti (Kreeka ühinemisakti) artikli 43 rakendamise kohta seoses asutamislepingu I lisaga hõlmamata põllumajandustoodete suhtes kohaldatava kaubandussüsteemiga. See määrus sätestas üleminekumeetmed selliste I lisas loetlemata kaupadega kauplemiseks üheksa liikmesriigiga EÜ ja Kreeka vahel. Kuna Kreeka on nüüd täisliige, on nimetatud määrus vananenud ja tuleb kehtetuks tunnistada.

Käesolev ettepanek sarnaneb sellele, mis on jätkuva lihtsustamisprogrammiga ette nähtud põllumajandusvaldkonna vananenud õigusaktide puhul; kõnealune lihtsustamisprogramm on vastu võetud regulatiivse keskkonna lihtsustamist käsitleva komisjoni strateegia rakendamise raames, hiljuti uuendatud – dokument KOM(2008) 712, komisjoni 2009. aasta õigusloome- ja tööprogrammi 2. lisa.

Ettepanek:

NÕUKOGU MÄÄRUS,

millega tunnistatakse kehtetuks määrus (EMÜ) nr 3448/80 1979. aasta ühinemisakti artikli 43 rakendamise kohta seoses määrustega (EMÜ) nr 3033/80 ja (EMÜ) nr 3035/80 hõlmatud kaupade suhtes kohaldatava kaubandussüsteemiga

EUROOPA LIIDU NÕUKOGU,

võttes arvesse 1979. aasta ühinemisakti, eriti selle artiklit 43,

võttes arvesse Euroopa Komisjoni ettepanekut

ning arvestades järgmist:

1. Liidu õiguse läbipaistvuse parandamine on oluline osa parema õigusloome strateegiast, mida liidu institutsioonid rakendavad. Sellega seoses on asjakohane jätta kehtivate õigusaktide hulgast välja õigusaktid, millel ei ole enam tegelikku mõju.

2. Nõukogu 22. detsembri 1980. aasta määrus (EMÜ) nr 3448/80 1979. aasta ühinemisakti artikli 43 rakendamise kohta seoses määrustega (EMÜ) nr 3033/80 ja (EMÜ) nr 3035/80 hõlmatud kaupade suhtes kohaldatava kaubandussüsteemiga[3] sätestas üleminekumeetmed I lisas loetlemata kaupadega kauplemiseks EÜ ja Kreeka vahel 1. novembrist 1981 kuni 31. juulini 1982. Kuna Kreeka on nüüd täisliige, ei ole nimetatud määrus enam asjakohane ja on seega vananenud ning tuleb seetõttu kehtivast liidu õigustikust välja jätta.

3. Õiguskindluse ja selguse huvides tuleks määrus (EMÜ) nr 3448/80 kehtetuks tunnistada,

ON VASTU VÕTNUD KÄESOLEVA MÄÄRUSE:

Artikkel 1

Määrus (EMÜ) nr 3448/1980 tunnistatakse kehtetuks.

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] ELT C 321, 31.12.2003, lk 1.

[2] ELT C 30, 6.2.2009, lk 18.

[3] EÜT L 359, 31.12.1980, lk 18.